DChK

An **DChK** (e rusianeg **ДШК**, berradur **Дегтярёва-Шпагина крупнокалиберный**, *Degtyaryova-Chpagina krupnokaliberny*, e brezhoneg "Kalibr uhel Degtyaryov-Chpagin") zo ur vindrailherez ponner ijinet er bloavezhioù 1930 en URSS. Implijet eo bet gant an arme ruz e-pad an Eil Brezel-bed, ha gant kalz broioù hag a oa dindan levezon Bloc'h ar Reter war-lerc'h. Degadoù a vroioù, en Afrika dreist-holl, a ra ganti hiziv-an-deiz c'hoazh.

## Istor
E dibenn ar bloavezhioù 1920 e fellas d'an URSS pourveziañ hec'h arme gant ur vindrailherez ponner. Ur stumm kentañ, anvet DK, a voe savet gant an ijinour Vasiliy Degtyaryov en ur gemer harp war ur fuzuilh-vindrailher DP-27 kreñvaet evit tennañ kartouchennoù 12,7 × 108 mm uhel o c'halibr. Georgiy Chpagin a sikouras war-lerc'h da wellaat sistem pourveziañ an arm. An arm nevez a voe anvet DShK-38, diwar o anvioù hag ar bloaz ma voe degemeret en arme soviedel.

Implijet e voe an DChK evel arm enepnijerez war talbenn ar reter e-pad an Eil Brezel-bed, savet war trebezioù pe war karbedoù. Stadunaniz a ziskoachas anezhi da vare brezel Korea (1950-1953), pa zeuas an DShK da vezañ mindrailherez ponner kalz broioù komunour pe dost da vare ar Brezel Yen. E brezel Viêt Nam e voe implijet gant ar gomunourien a-enep biñsaskelloù arme ar Stadoù-Unanet.

Sinaiz a savas ur gopienn eus an DChK anvet Stumm 54. Armoù a seurt-se a voe implijet gant Afghaniz a-enep Soviediz er bloavezhioù 1980. An IRA iwerzhonat a dapas skouerennoù eus an DShK adalek 1988, dre Libia peurgetket ; gante e teujont a-benn da zistruj biñsaskelloù ha karbedoù hobregonet breizhveuriat. Implijet e vez c'hoazh gant Ukraina a-enep Rusia abaoe aloubadeg ar vro e 2022.

Lesanvet e oa an arm душка (*douchka*, "karedig") gant rusianegerien. Soudarded stadunanat a rae gant *Red fifty* ("hanter-kant ruz") evit envel anezhañ, en abeg d'e galibr ha d'e lec'h orin.

Ar mindrailherezioù NSV (1971) ha Kord (1998) o deus kemeret plas an DChK e armeoù URSS ha Rusia, met n'eo ket bet dilezet homañ penn-da-benn gante c'hoazh.

## Deskrivadur
An DChK zo ur vindrailherez yenaet dre aer, dezhi ur sistem tennata dre biston. Pourveziet eo gant gourizoù 50 kartouchenn. Ul lusk-tennañ 600 tenn/mn zo dezhi, ha gellet a ra tennañ betek 2.500 metr. Heñvel eo stumm he draen ouzh hini ar Browning M2 stadunanat. Abalamour d'he fouez (34 kg hep kartouchenn ebet) e rank bezañ savet war ur fust evit bezañ implijet : un trebez ispisial zo dezhi.

Ur stumm modernoc'h anvet DShK 1938/46, pe DChKM, zo bet produet goude dibenn an Eil Brezel-bed. Kemmoù a oa bet degaset da veg ha da sistem pourveziañ an arm. Ur stumm kambret e 12,7 × 99 mm, kalibr standart armeoù AFNA, zo implijet gant arme Roumania ivez.


Restr:MTU-2 ring mounting (1).jpg|Un DChK savet war ul lestr-tarzher G-5 eus morlu an URSS (1944).
Restr:Зенитчики бронепоезда «Железняков» у пулеметов ДШК.jpg|Ar vindrailherez savet war an tren hobregonet soviedel *Jelezniakov* a-enep nijerezed (miz Mae 1942).
Restr:Romanian URO VAMTAC S3 in service with the Romanian military.jpg|Un DChKM war ur c'harbed roumanat modern.
Restr:A soldier with the Ukrainian Land Forces fires a Degtyaryov-Shpagin Large-Caliber heavy machine gun.jpg|Ur soudard ukrainat oc'h implijout an arm en un diskouezadeg (2010).


## Levrlennadur
*  LAWRENCE Eric, *Practical Guide to the Operational Use of the DShK Machine Gun*, 2014, 84 p., ISBN 978-1941998038

## Daveennoù